-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

3.1 การเปลี่ยนแปลงและพัฒนาการที่สำคัญ

ในปี 2551
กลุ่มทิสโก้ได้ดำเนินการปรับโครงสร้างการถือหุ้นโดยมีบริษัทโฮลดิ้งเป็นบริษัทใหญ่ของกลุ่ม
โดยหลังจากพระราชบัญญัติธุรกิจสถาบันการเงิน พ.ศ. 2551 มีผลบังคับใช้เมื่อวันที่ 3 สิงหาคม
2551 ธนาคารทิสโก้ จำกัด (มหาชน) (“ธนาคาร” หรือ “ธนาคารทิสโก้”)
ได้ยื่นขอจัดกลุ่มธุรกิจทางการเงินกับธนาคารแห่งประเทศไทย โดยจัดตั้งบริษัทใหม่ คือ บริษัท
ทิสโก้ไฟแนนเชียลกรุ๊ป จำกัด (มหาชน)
ซึ่งมีสถานะเป็นบริษัทมหาชนที่ไม่ใช่ธนาคารพาณิชย์เพื่อเป็นบริษัทโฮลดิ้ง
และเป็นบริษัทใหญ่ของกลุ่มทิสโก้แทนธนาคารทิสโก้ โดยบริษัท ทิสโก้ไฟแนนเชียลกรุ๊ป จำกัด
(มหาชน) (“บริษัท”) ทำคำเสนอซื้อหลักทรัพย์ทั้งหมดของธนาคารทิสโก้
โดยชำระราคาด้วยหลักทรัพย์ประเภทเดียวกันที่ออกใหม่ของบริษัทในอัตราแลกเปลี่ยนหลักทรัพย์ 1:1
โดยบริษัทสามารถทำคำเสนอซื้อหลักทรัพย์ของธนาคารทิสโก้ได้ร้อยละ 99.51
ของจำนวนหลักทรัพย์ที่ออกแล้วทั้งหมด ภายหลังการแลกเปลี่ยนหลักทรัพย์ประสบผลสำเร็จ
บริษัทเข้าถือหุ้นทั้งหมดในธนาคารทิสโก้และในบริษัทย่อยอื่นๆ[1]
ตามสัดส่วนที่ธนาคารทิสโก้ถืออยู่เดิม และเข้าถือหุ้นในบริษัท โตเกียว ลีสซิ่ง (ไทยแลนด์)
จำกัด[2] ทั้งนี้ บริษัท ทิสโก้ไฟแนนเชียลกรุ๊ป จำกัด (มหาชน)
ได้เริ่มดำเนินธุรกิจอย่างเป็นทางการเมื่อวันที่ 1 มกราคม 2552
และเข้าเป็นบริษัทจดทะเบียนในตลาดหลักทรัพย์แห่งประเทศไทย แทนธนาคารทิสโก้
ซึ่งได้เพิกถอนออกจากตลาดหลักทรัพย์ฯ ในเวลาเดียวกันเมื่อวันที่ 15 มกราคม 2552 นอกจากนี้
เมื่อเดือนพฤศจิกายน 2552
บริษัทได้รับอนุญาตจากคณะกรรมการกำกับหลักทรัพย์และตลาดหลักทรัพย์ให้เสนอขายหุ้นสามัญเพิ่มทุนของบริษัทให้กับผู้ถือหุ้นของธนาคารทิสโก้
การเสนอหุ้นสามัญเพิ่มทุนดังกล่าวเป็นไปตามวัตถุประสงค์ของการปรับโครงสร้างการถือหุ้นของกลุ่มทิสโก้ในการให้บริษัทถือหุ้นในธนาคารครบร้อยละ
100
และเป็นการรักษาผลประโยชน์ของผู้ถือหุ้นรายย่อยของธนาคารทิสโก้ที่ยังมิได้ทำการแลกเปลี่ยนหุ้นของธนาคารกับหุ้นของบริษัท
โดยมีระยะเวลาเสนอขายรวม 6 เดือน ตั้งแต่วันที่ 25 พฤศจิกายน 2552 และสิ้นสุดในวันที่ 24
พฤษภาคม 2553 ทั้งนี้ ณ วันที่ 5 มกราคม 2553 บริษัทถือหุ้นในธนาคารทิสโก้ร้อยละ 99.84
ของจำนวนหลักทรัพย์ที่ออกแล้วทั้งหมด

เมื่อวันที่ 2 มีนาคม 2552 บริษัทได้เข้าซื้อกิจการ บริษัท ไพรมัส ลีสซิ่ง จำกัด[3]
ผู้ดำเนินธุรกิจให้สินเชื่อเช่าซื้อรถยนต์ในเครือฟอร์ด มาสด้า ซึ่งมีสินทรัพย์ประมาณ 7 พันล้านบาท
ส่งผลให้กลุ่มทิสโก้เป็นบริษัทคู่ค้าที่ให้บริการสินเชื่อเพื่อผู้แทนจำหน่ายรถยนต์
และสินเชื่อเช่าซื้อเพื่อลูกค้าของรถยนต์ฟอร์ดเพียงรายเดียวในประเทศไทย โดยการซื้อกิจการ
บริษัท ไพรมัส ลีสซิ่ง จำกัด ธนาคารทิสโก้ซึ่งเป็นบริษัทย่อยในกลุ่มทิสโก้ได้ซื้อลูกหนี้เช่าซื้อรถยนต์
ลูกหนี้ลีสซิ่งรถยนต์และทรัพย์สินรอการขายจากบริษัท ไพรมัส ลีสซิ่ง จำกัด
โดยชำระค่าตอบแทนการซื้อลูกหนี้และทรัพย์สินดังกล่าวให้แก่บริษัท ไพรมัส ลีสซิ่ง จำกัด
เป็นจำนวนเงินประมาณ 5,144 ล้านบาท ทั้งนี้ บริษัทได้รวม บริษัท ไพรมัส ลีสซิ่ง จำกัด
เข้าเป็นบริษัทย่อยของกลุ่มทิสโก้ ซึ่งผลการดำเนินงาน และฐานะการเงินของบริษัท ไพรมัส ลีสซิ่ง
จำกัด ได้รวมอยู่ในงบการเงินรวมของบริษัท ทิสโก้ไฟแนนเชียลกรุ๊ป จำกัด (มหาชน)
ตั้งแต่เดือนมีนาคมปี 2552 เป็นต้นไป และเมื่อวันที่ 18 มิถุนายน 2552 ธนาคารทิสโก้ จำกัด
(มหาชน) ได้ลงนามในสัญญาซื้อลูกหนี้สินเชื่อเช่าซื้อรถยนต์มูลค่ารวมประมาณ 1,750 ล้านบาท
จากบริษัท จีเอ็มเอซี (ประเทศไทย) จำกัด
ผู้ดำเนินธุรกิจให้บริการสินเชื่อเพื่อผู้แทนจำหน่ายรถยนต์ของบริษัท เจนเนอรัล มอเตอร์ส
(ประเทศไทย) จำกัด และบริษัท เชฟโรเลต เซลส์ (ประเทศไทย) จำกัด
โดยธนาคารทิสโก้เริ่มเข้าบริหารลูกหนี้สินเชื่อเช่าซื้อของจีเอ็มเอซีอย่างเต็มรูปแบบ ตั้งแต่วันที่ 1
กรกฎาคม 2552 เป็นต้นไป นอกจากนี้
กลุ่มทิสโก้ยังได้ลงนามในข้อตกลงทางธุรกิจเพื่อสนับสนุนการปล่อยสินเชื่อ แก่ผู้แทนจำหน่ายรถยนต์
 ในเครือฟอร์ด มาสด้า วอลโว่และ เชฟโรเลต ทั่วประเทศอีกด้วย

3.2 การประกอบธุรกิจของบริษัท ทิสโก้ไฟแนนเชียลกรุ๊ป จำกัด (มหาชน) และบริษัทย่อย

เนื่องจาก บริษัท ทิสโก้ไฟแนนเชียลกรุ๊ป จำกัด (มหาชน) ประกอบธุรกิจการถือหุ้นในบริษัทอื่น
(Holding Company) และไม่มีการประกอบธุรกิจอื่นใด
ดังนั้นการประกอบธุรกิจจึงแบ่งตามลักษณะการประกอบธุรกิจของบริษัทย่อย
ซึ่งสามารถแบ่งตามประเภทธุรกิจหลักได้ 2 กลุ่มหลัก คือ กลุ่มธุรกิจธนาคารพาณิชย์
และกลุ่มธุรกิจหลักทรัพย์ โดยให้บริการทางการเงินในรูปแบบต่างๆ ผ่านบริษัทในเครือ
เพื่อที่จะสามารถตอบสนองความต้องการทางด้านการเงินให้แก่ลูกค้าอย่างครบวงจร ทั้งนี้
โครงสร้างการถือหุ้นกลุ่มทิสโก้ ณ วันที่ 5 มกราคม 2553 มีรายละเอียดดังนี้

[]

3.3 โครงสร้างรายได้

โครงสร้างรายได้ของกลุ่มทิสโก้ มีดังนี้

(หน่วย: ล้านบาท)

  ------------------------------------------------ --------- -------- --------- -------- --------- --------
                                                   ปี 2550             ปี 2551             ปี 2552    

                                                   จำนวน     ร้อยละ    จำนวน     ร้อยละ    จำนวน     ร้อยละ

  รายได้ดอกเบี้ยและเงินปันผล                                                                            

  ธนาคารทิสโก้ จำกัด (มหาชน)                          5,903     112.7    6,817     128.3    7,768     106.3

  บริษัท ไฮเวย์ จำกัด                                  824       15.7     619       11.6     521       7.1

  บริษัทย่อยอื่นๆ                                       217       4.1      150       2.8      184       2.5

  รวมรายได้ดอกเบี้ยและเงินปันผล                         6,944     132.6    7,586     142.7    8,473     116.0

  รวมค่าใช้จ่ายดอกเบี้ย                                 (3,456)   (66.0)   (3,424)   (64.4)   (2,492)   (34.1)

  รายได้ดอกเบี้ยและเงินปันผลสุทธิ                         3,488     66.6     4,162     78.3     5,981     81.9

  รวมหนี้สูญและหนี้สงสัยจะสูญ (กลับรายการ)                 (695)     (13.3)   (980)     (18.4)   (1,548)   (21.2)

  รายได้ดอกเบี้ยและเงินปันผลสุทธิหลังหักหนี้สูญและหนี้สงสัยจะสูญ   2,793     53.3     3,181     59.8     4,433     60.7

  รายได้ที่มิใช่ดอกเบี้ย                                                                                  

  ธนาคารทิสโก้ จำกัด (มหาชน)                          1,016     19.4     935       17.6     1,375     18.8

  บริษัทหลักทรัพย์ ทิสโก้ จำกัด                            831       15.9     588       11.1     700       9.6

  บริษัทหลักทรัพย์จัดการกองทุน ทิสโก้ จำกัด                  478       9.1      491       9.2      646       8.8

  บริษัทย่อยอื่นๆ                                       119       2.3      120       2.3      152       2.1

  รวมรายได้ที่มิใช่ดอกเบี้ย                               2,444     46.7     2,134     40.2     2,873     39.3

  รายได้รวมหลังหักหนี้สูญและสงสัยจะสูญ                     5,237     100.0    5,315     100.0    7,306     100.0
  ------------------------------------------------ --------- -------- --------- -------- --------- --------

3.4 ยุทธศาสตร์หลักขององค์กร

กลุ่มทิสโก้กำหนดให้มีกระบวนการวางแผนกลยุทธ์และแผนธุรกิจอย่างครบวงจรสำหรับช่วงเวลา 3
ปีข้างหน้า โดยจะมีการทบทวนทุกปีเพื่อให้ทันต่อเหตุการณ์ที่เปลี่ยนแปลงไปดังต่อไปนี้

วิสัยทัศน์ (Vision) พันธกิจ (Mission) และค่านิยม (Value) ขององค์กร

เพื่อเป็นการกำหนดทิศทางและเป้าหมายที่เป็นหนึ่งเดียวกันของทั้งกลุ่มทิสโก้
กลุ่มทิสโก้กำหนดให้มีการวางวิสัยทัศน์ (Vision) พันธกิจ (Mission) และคุณค่า (Value)
ขององค์กรไว้อย่างชัดเจนเป็นลายลักษณ์อักษร
วิสัยทัศน์เป็นตัวกำหนดภาพความมุ่งหวังสูงสุดที่องค์กรต้องการจะบรรลุพันธกิจเป็นการกำหนดภารกิจและหลักปฏิบัติที่องค์กรจะยึดถือในการดำเนินธุรกิจ
คุณค่าหลัก คือหลักการร่วมกันที่ผู้บริหารและพนักงานจะนำมาใช้ในการดำเนินงานให้บรรลุเป้าหมาย

วิสัยทัศน์ขององค์กร คือ “เราจะเป็นทางเลือกแรกของลูกค้า”
ซึ่งเป็นเป้าหมายสูงสุดที่บริษัทต้องการบรรลุในฐานะสถาบันการเงินชั้นนำที่ให้บริการอย่างครบวงจร

พันธกิจขององค์กร คือ
“ทิสโก้เป็นสถาบันการเงินที่ประกอบธุรกิจด้วยมาตรฐานสูงสุดของการกำกับดูแลกิจการที่ดี
เราทุ่มเทสร้างสรรค์คุณค่าที่ยั่งยืน เพื่อลูกค้า ผู้ถือหุ้น พนักงานและสังคม”

ค่านิยมขององค์กร ซึ่งถือเป็นหัวใจสำคัญของการให้บริการแก่ลูกค้า
และเป็นคุณค่าที่มุ่งปลูกฝังแก่พนักงานทุกคน
เพื่อพัฒนาไปสู่วัฒนธรรมองค์กรและเป็นแม่บทในการสร้างทัศนคติของการทำงานอย่างมืออาชีพ
ค่านิยมที่กลุ่มทิสโก้ให้ความสำคัญ ได้แก่

1)  ลูกค้าเป็นหลัก ใส่ใจมุ่งบริการลูกค้าเป็นหลัก
    สามารถตอบสนองความต้องการที่หลากหลายของลูกค้า
    นำเสนอแนวคิดและพัฒนาวิธีการที่เหมาะสม

2)  ซื่อสัตย์ มีคุณธรรม พนักงานทุกคนของกลุ่มทิสโก้ประพฤติปฏิบัติตนอย่างซื่อสัตย์สุจริต
    ยึดมั่นในมาตรฐานสูงสุดของจรรยาบรรณวิชาชีพในการปฏิบัติงานและการให้บริการแก่ลูกค้า

3)  สร้างผลงานที่น่าเชื่อถือ สานความสัมพันธ์กับลูกค้าด้วยการมอบบริการที่ดีที่สุด
    เพิ่มคุณค่าในการบริการด้วยความรู้ความชำนาญในวิชาชีพและการปฏิบัติงานที่น่าเชื่อถือและเป็นที่ไว้วางใจ
    เน้นความพึงพอใจและความสำเร็จของลูกค้าเป็นมาตรฐานในการประเมินผลงาน

4)  เชี่ยวชาญอย่างผู้นำ บุคลากรของทิสโก้จะต้องเรียนรู้และพัฒนาตนเองอย่างต่อเนื่อง
    ให้มีขีดความสามารถและทักษะที่
    โดดเด่น สะท้อนความเป็นผู้นำในด้านคุณภาพบริการเพื่อให้ลูกค้าได้รับความพึงพอใจสูงสุด

การกำหนดแผนกลยุทธ์ (Strategic Plan and Strategy Map)

ในการจัดทำแผนธุรกิจสำหรับระยะเวลา 3 ปีข้างหน้า กลุ่มทิสโก้พิจารณาถึงสภาพแวดล้อมทางธุรกิจ
ได้แก่ ภาวะเศรษฐกิจ และการเมืองทั้งในประเทศและต่างประเทศ
นอกจากนี้ยังพิจารณาถึงปัจจัยภายในอื่นๆ เช่น จุดแข็ง จุดอ่อน โอกาส ความเสี่ยง
ปัจจัยแห่งความสำเร็จ (Critical Success Factor) และประเด็นสำคัญต่างๆ ที่ต้องเร่งปฏิบัติ
(Priority Issue) โดยผู้บริหารจะนำปัจจัยต่างๆ
ดังกล่าวมาประกอบการพิจารณาเพื่อกำหนดแนวทางขององค์กร (Corporate Theme) ในแต่ละปี
และจัดทำแผนกลยุทธ์องค์กร (Corporate Strategy Map) ให้สอดคล้องกับวิสัยทัศน์ (Vision)
และ
พันธกิจ (Mission) ขององค์กร

ในการนำกลยุทธ์มาใช้ปฏิบัติ กลุ่มทิสโก้ได้นำเอาเทคนิค Balanced Scorecard
มาใช้ในการสร้างความสมดุลของกลยุทธ์ใน 4 ด้าน คือ ด้านการเงิน ด้านลูกค้า
ด้านกระบวนการทำงานภายใน และด้านการเรียนรู้ โดยมีการกำหนดตัวชี้วัดผลงานหลัก (Key
Performance Indicator) ของแต่ละสายธุรกิจ อันจะเชื่อมโยงกับระบบการบริหารผลงาน
(Performance Management) ที่กำหนดผลตอบแทนของพนักงานตามผลการปฏิบัติงาน
โดยมีการติดตามผลงานอย่างสม่ำเสมอ (Performance Dashboard)

แผนกลยุทธ์องค์กร

เพื่อให้การดำเนินงานของบริษัทบรรลุเป้าหมายขององค์กรตามวิสัยทัศน์และภารกิจที่วางไว้นั้น
กลุ่มทิสโก้มีการกำหนดแผนกลยุทธ์องค์กรไว้โดยมีประเด็นที่มุ่งเน้น ดังต่อไปนี้

1.  การให้บริการและนำเสนอผลิตภัณฑ์ที่ดีที่สุด เพื่อตอบสนองความต้องการของลูกค้าเป็นหลัก
    โดยธนาคารได้ปรับโครงสร้างทางธุรกิจเป็นการรวมศูนย์ที่ลูกค้า (Client Centric)
    จากเดิม ซึ่งมีโครงสร้างทางธุรกิจตามลักษณะของผลิตภัณฑ์และบริการ (Product Centric)

2.  การขยายช่องทางการจำหน่าย ทีมขาย รวมทั้งการสร้างโอกาสทางธุรกิจใหม่อย่างต่อเนื่อง
    เพื่อเข้าถึงลูกค้าให้ได้มากที่สุด และนำเสนอบริการและผลิตภัณฑ์ที่เป็นที่ต้องการของลูกค้า
    เพื่อสร้างความพึงพอใจสูงสุดให้แก่ลูกค้า

3.  การพัฒนาผลิตภัณฑ์คุณภาพ เพื่อนำเสนอบริการและผลิตภัณฑ์ที่ดีที่สุดให้กับลูกค้าอย่างครบวงจร
    รวมทั้งมุ่งเน้นการพัฒนาโครงสร้างพื้นฐาน และปรับปรุงระบบการทำงานให้เป็นระบบอัตโนมัติ
    เพื่อรองรับปริมาณธุรกรรมและเครือข่ายการบริการที่เพิ่มสูงขึ้น

4.  การสร้างแบรนด์ (Branding) และรักษาภาพลักษณ์ที่ดีขององค์กร
    เพื่อส่งเสริมให้ผลิตภัณฑ์และบริการของธนาคารเป็นที่รู้จักอย่างแพร่หลาย
    รวมถึงการประสานความร่วมมือ (Synergy) ระหว่างบริษัทในกลุ่ม
    และการนำระบบลูกค้าสัมพันธ์มาใช้ (Customer Relationship Management)
    เพื่อขยายโอกาสทางธุรกิจ และรักษาความสัมพันธ์ที่ดีกับลูกค้า

5.  การพัฒนาระบบเทคโนโลยีสารสนเทศ และฐานข้อมูลเพื่อการตัดสินใจทางธุรกิจ
    รวมทั้งการพัฒนาบุคลากร เพื่อเพิ่มประสิทธิภาพในการปฏิบัติงาน
    และใช้ประโยชน์จากการเป็นธนาคารพาณิชย์อย่างเต็มที่

[1] ยกเว้นบริษัทที่จะเลิกกิจการ และบริษัทที่อยู่ระหว่างกระบวนการชำระบัญชี

[2] ภายหลังการปรับโครงสร้างการถือหุ้นแล้วเสร็จ บริษัทเปลี่ยนชื่อเป็น บริษัท ทิสโก้ โตเกียว
ลีสซิ่ง จำกัด โดยมี บริษัท ทิสโก้ไฟแนนเชียลกรุ๊ป จำกัด (มหาชน) ถือหุ้นร้อยละ 49
ของจำนวนหุ้นที่จำหน่ายแล้วทั้งหมด

[3] หยุดดำเนินกิจการ และอยู่ระหว่างกระบวนการชำระบัญชี